Kolmekordsed rogaini maailmameistrid Rain Eensaar (vasakul) ja Silver Eensaar (paremal)
**Silver Eensaar** (sündinud 29. juulil 1978 Tartus) on eesti orienteeruja, rogainija ja seiklussportlane. Kolmekordne maailmameister rogainis.

Haridus
-------

Ta on lõpetanud 1996. aastal Miina Härma Gümnaasiumi ja 2003. aastal Tartu Ülikooli (õppis õigusteaduskonnas) bakalaureuseõppes; bakalaureusetöö teema oli "Tsiviilkohtumenetluse optimeerimine, kasutades organisatsioonilisi ja tehnilisi abivahendeid, sealhulgas elektroonilist kohtupidamist".

Töö
---

Ta on töötanud Julianus Inkasso OÜ juristina ja Julianus Grupp OÜ juhina.

Ta on vastupidavusspordivõistluste Eesti Maastiku Maraton, Tallinna Linnarogain, Expedition Estonia ja Taliharja Vanakuri algataja ja korraldusmeeskonna liige.

Sportlikud saavutused
---------------------

### Orienteerumine

Silver Eensaar on tegelenud orienteerumisega, peamiselt orienteerumisjooksuga 1986. aastast. Aastatel 2002–2009 kuulus orienteerumisjooksus Eesti koondisse. Orienteerumisjooksus on ta tulnud aastatel 2001–2012 kaks korda Eesti meistriks (2008 öisel tavarajal ja 2009 pikal rajal) ning võitnud Eesti meistrivõistlustel lisaks 6 hõbe- ja 7 pronksmedalit.

### Rogain

Rogainis on ta tulnud kolmekordseks maailmameistriks. 2012. aasta rogaini MMil Tšehhi Maagimäestikus tuli ta koos vend Rain Eensaarega meeskondlikus arvestuses maailmameistriks. 2013. aasta rogaini MMil Venemaal Pihkva oblastis tulid Silver ja Rain Eensaar uuesti maailmameistriks. 2014. aasta rogaini MMil USAs Lõuna-Dakota osariigis Black Hillsi mäestikus tuli ta kolmandat korda maailmameistriks, seekord oli meeskonnakaaslaseks lisaks Rain Eensaarele ka Timmo Tammemäe (esimest korda tuli meeskondade arvestuses rogaini maailmameistriks kolmeliikmelise võistkonnaga). 2015. aasta rogaini MMil Soomes Kiilopääl võitis ta koos Rain Eensaarega hõbemedali.

Rogaini Euroopa meistrivõistlustel on ta meeskondlikus arvestuses koos Rain Eensaarega tulnud 2011. aastal Euroopa meistriks ning aastatel 2009, 2014 ja 2016 võitnud hõbemedali.

### Seiklussport

Alates 2006. aastast on ta harrastanud seiklussporti (*adventure racing*). Ta on Eesti rahvusvaheliselt edukaima seiklusspordi võistkonna Estonian ACE Adventure asutajaliige. Koos võistkonnaga on osalenud ja finišeerinud seiklusspordi maailmameistrivõistluste ekspeditsioonidel Tasmaanias (2011), Brasiilias Pantanali märgalal (2015, 5. koht), Austraalias Uus-Lõuna-Walesis (2016 9. koht), USAs Wyomingis (2017 6. koht) ja Reunioni saarel (2018 5. koht). 2021. aastal Hispaanias Galicias võitis Estonian ACE Adventure koosseisus (Silver Eensaar, Rain Eensaar, Timmo Tammemäe, Reeda Tuula-Fjodorov) seiklusspordi maailmameistrivõistlustel hõbemedali. 

Seiklusspordi Euroopa meistrivõistlustel 2013. aastal Poolas võitis ta pronksmedali ACE Adventure/Ebike.lv võistkonna koosseisus (Silver Eensaar, Rain Eensaar, Andris Ansabergs, Šárka Svobodná), 2014. aastal Türgis hõbeda Estonian ACE Adventure Teami koosseisus (Silver Eensaar, Rain Eensaar, Timmo Tammemäe, Šárka Svobodná) ja 2018. aastal Hispaanias Kataloonias tuli Estonian ACE Adventure Teami koosseisus (Silver Eensaar, Rain Eensaar, Timmo Tammemäe, Reeda Tuula-Fjodorov) seiklusspordi Euroopa meistriks. 2021. aastal Taanis tuli Team World Peace koosseisus (Silver Eensaar, Rain Eensaar, Lars Bukkehave (DEN), Thea Otte Andersen (DEN)) seiklusspordi Euroopa meistriks. 

Seiklusspordi maailma karikasarja osavõistlusel (AR World Series) saavutatud auhinnalised kohad ACE Adventure Teami võistkonna koosseisus (Silver Eensaar, Rain Eensaar, Mariann Sulg, Timmo Tammemäe, Reeda Tuula-Fjodorov): 2015. aastal Svaasimaal Expedition Africa 2. koht; 2017. aastal Hiinas Xinjiangis Xtrail Altay Expeditionil 3. koht; 2017. aastal Hispaanias Galicias Raid Gallaecia 3. koht; 2018. ja 2021 aastal Rootsis, Ahvenamaal ja Soomes Nordic Islands Adventure Race'il 2. koht. 

2015. aasta septembris püstitas ta 24 tunni ultrajooksus Eesti rekordi, läbides Bruggis toimunud Šveitsi meistrivõistlustel 24 tunniga 232,433 km.

2017. aasta septembris läbis seni kiireima eestlasena 246 km pikkuse Spartathloni ultrajooksu Kreekas ajaga 27 tundi 34 minutit ja 3 sekundit, millega saavutas 23. koha.

Tunnustus
---------

* 2012 – Eesti Orienteerumisliidu aasta tegija
* 2014 – Põlva maakonna parim meessportlane

Viited
------

1. 1 2  Eesti spordi biograafiline leksikon. Eensaar, Silver
2. ↑  "Tartu Ülikool. Kõrghariduse esimese astme ja integreeritud õppe (põhiõppe) lõpetamine aastatel 1985–2014. Lõpetanute tähestikuline nimekiri". Originaali arhiivikoopia seisuga 19. juuli 2016. Vaadatud 25. detsembril 2014.
3. ↑  E-kataloog ESTER
4. ↑  "Eesti meistrid orienteerumisjooksus". Originaali arhiivikoopia seisuga 25. detsember 2014. Vaadatud 25. detsembril 2014.
5. ↑  Vennad Silver ja Rain Eensaar tulid rogaini maailmameistriteks. Delfi Sport 02.09.2012
6. ↑  Vennad Silver ja Rain Eensaar kaitsesid edukalt MM-tiitlit sport.err.ee 27.07.2013
7. ↑  Eesti rogaini meeskond tuli kolmandat aastat järjest maailmameistriks sport.err.ee 28.08.2014
8. ↑  "Adventure Racing World Series".
9. ↑  Eestlased lõpetasid seiklusspordi MMi viienda kohaga. Postimees, 22.11.2015
10. ↑  "Eesti jõudis seiklusspordi MMil Austraalias esikümnesse". *Postimees online*. 18. november 2016.
11. ↑  Priit Pullerits (22. august 2017). "Eesti sai seiklusspordi MM-võistlustel kõrge 6. koha". *Postimees online*.
12. ↑  Kristina Herodes (15. juuli 2018). "Eesti seiklusässad võtsid EM-il nii kulla kui hõbeda". *Postimees online*.
13. ↑  "Estonian Ultrarunners Team. Silver Eensaar püstitas uue Eesti 24-tunni jooksu rekordi". Originaali arhiivikoopia seisuga 23. september 2015. Vaadatud 22. septembril 2015.
14. ↑  "Silver Eensaar läbis 246km pikkuse ränkraske Spartathloni läbi aegade kiireima eestlasena!". 29.09.2017.
15. ↑  Eesti Orienteerumisliit valis aasta tegijaks rogaini maailmameistrid. Delfi Sport. 18.11.2012
16. ↑  "OK Kobras. Silver Eensaar Põlvamaa parim meessportlane 2014". Originaali arhiivikoopia seisuga 25. detsember 2014. Vaadatud 25. detsembril 2014.

Välislingid
-----------

* WorldofO Athlete profile: Silver Eensaar
* Silver Eensaar Delfi teemalehtedel
* Silver Eensaar Postimehe teemalehtedel